Okresná prokuratúra Bardejov 
Kellerova 7, 085 43 Bardejov

Sp. zn. : Pv 716/14/7701	Bardejov, 21.4.2015
EEČ : 2-54-58-2015

U Z N E S E N I E

Trestná vec:	obvinený XXXXX 
Prečin:	Nezaplatenie dane a poistného podľa § 278 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátorka Okresnej prokuratúry Bardejov
Podľa § 215 odsek 1 písmeno h Trestného poriadku s poukazom na § 86 odsek 1 písmeno e Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
stíhaného za prečin nezaplatenia dane a poistného podľa § 278 ods. 1 Tr. zákona na tom skutkovom základe,

že

ako osoba splnomocnená konateľkou spoločnosti XXXXX, písomným splnomocnením zo dňa 12.11.2013 na zastupovanie spoločnosti vo všetkých právnych úkonoch súvisiacich s podnikateľskou činnosťou spoločnosti v zmysle výpisu z Obchodného registra SR, a teda ako platiteľ poistného na sociálne poistenie v zmysle ustanovenia § 142 zákona NR SR č. 461/2003 Z.z. o sociálnom poistení v znení neskorších predpisov nezaplatil XXXXX splatné poistné na sociálne poistenie za mesiace január 2014, február 2014 a marec 2014 v celkovej výške 2 771,71 eur,

lebo zanikla trestnosť činu.

Odôvodnenie:
	Uznesením vyšetrovateľa Okresného riaditeľstva PZ v XXXXX, Odboru kriminálnej polície sp.zn. XXXXX zo dňa 03.10.2014 bolo podľa § 199 ods. 1 Tr. poriadku začaté trestné stíhanie za prečin neodvedenia dane a poistného podľa § 277 ods. 1 Tr. zákona a prečin nezaplatenia dane a poistného podľa § 278 ods. 1 Tr. zákona a následne uznesením vyšetrovateľa Okresného riaditeľstva PZ v XXXXX, Odboru kriminálnej polície sp.zn. XXXXX zo dňa 09.02.2015 bolo podľa § 206 ods. 1 Tr. poriadku vznesené obvinenie XXXXX za prečin nezaplatenia dane a poistného podľa § 278 ods. 1 Tr. zákona na tom skutkovom základe, že ako osoba splnomocnená konateľkou spoločnosti XXXXX, písomným splnomocnením zo dňa 12.11.2013 na zastupovanie spoločnosti vo všetkých právnych úkonoch súvisiacich s podnikateľskou činnosťou spoločnosti v zmysle výpisu z Obchodného registra SR, a teda ako platiteľ poistného na sociálne poistenie v zmysle ustanovenia § 142 zákona NR SR č. 461/2003 Z.z. o sociálnom poistení v znení neskorších predpisov nezaplatil XXXXX splatné poistné na sociálne poistenie za mesiace január 2014, február 2014 a marec 2014 v celkovej výške 2 771,71 eur.
	
V priebehu skráteného vyšetrovania bol do konania pribratý znalec z odboru Ekonómia a manažment, odvetvia Účtovníctvo a daňovníctvo na vypracovanie znaleckého posudku, a to uznesením vyšetrovateľa Okresného riaditeľstva PZ v XXXXX, Odboru kriminálnej polície sp.zn. XXXXX zo dňa 14.10.2014 podľa § 142 ods. 1 Tr. poriadku. Zo záverov znaleckého posudku č. XXXXX zo dňa 04.12.2014 vypracovaného XXXXX vyplýva, že podnikateľský subjekt XXXXX mohol včas a v plnej výške, resp. čiastočne po zohľadnení pomeru k poistnému splatnému v rozhodný deň,  uhradiť poistné za zamestnávateľa v celkovej výške 4 065,61 eur za obdobie mesiacov január až apríl 2014.

Dňa 09.02.2015 bol k znaleckému posudku vypočutý znalec XXXXX, ktorý uviedol, že trvá  na záveroch znaleckého posudku č. XXXXX zo dňa 04.12.2014 v celom rozsahu s tým, že pri vypracovaní znaleckého posudku nebral do úvahy blokáciu účtov spoločnosti z dôvodu, že z predložených dokladov nebola jednoznačne zistiteľná výška blokovaných finančných prostriedkov, ako ani dátum začatia blokovania účtov, avšak po zohľadnení týchto skutočností dospel k záveru, že subjekt XXXXX mohol včas a v plnej výške, resp. čiastočne po zohľadnení pomeru k poistnému splatnému v rozhodný deň, uhradiť poistné za zamestnávateľa za obdobie mesiacov január až apríl 2014 v celkovej výške 3 938,55 eur, pričom za obdobie, v ktorom bola konateľkou spoločnosti XXXXX, teda za obdobie mesiacov január až marec 2014 pripadá čiastka vo výške 2 771,71 eur, ktorú bola spoločnosť schopná uhradiť ako poistné za zamestnávateľa.

K veci bol vypočutý obvinený XXXXX, ktorý uviedol, že sa necíti byť vinným zo spáchania skutku, ktorý mu je kladený za vinu, avšak aj napriek tomu sa bude snažiť, aby spoločnosť XXXXX doplatila poistné za zamestnávateľa vo výške 2 771,71 eur za obdobie mesiacov január až marec 2014. Dňa 10.03.2015 uhradil časť dlžného poistného vo výške 500 eur osobne v pobočke Sociálnej poisťovne vo XXXXX, o čom predložil vyšetrovateľovi PZ doklad, a to príjmový pokladničný doklad č. XXXXX zo dňa 10.03.2015 na sumu 500 eur, vystavený XXXXX, pričom doklad o zaplatení zvyšného dlžného poistného predloží vyšetrovateľovi PZ po uhradení poistného spoločnosťou XXXXX

	Svedkyňa - poškodená XXXXX, splnomocnená zástupkyňa poškodeného - XXXXX XXXXX uviedla, že podnikateľský subjekt XXXXX nezaplatil ako platiteľ poistného na sociálne poistenie v zmysle ustanovenia § 142 zákona NR SR č. 461/2003 Z.z. o sociálnom poistení v znení neskorších predpisov Sociálnej poisťovni splatné poistné na sociálne poistenie za zamestnávateľa za mesiace január 2014, február 2014 a marec 2014 v celkovej výške 2 771,71 eur s tým, že bola vykonaná úhrada dlžného poistného, a to dňa 10.03.2015 vo výške 500 eur a dňa 01.04.2015 vo výške 2 280 eur, teda spolu vo výške 2 780 eur priamou platbou XXXXX XXXXX, o čom predložila doklad. 

Po vykonaní vyšetrovacích úkonov, a to výsluchov obvineného XXXXX, svedkyne XXXXX, splnomocnenej zástupkyne poškodeného - XXXXX XXXXX, svedka XXXXX, zabezpečení znaleckého posudku a listinných dokladov, bol Okresnej prokuratúre XXXXX podľa § 209 ods. 1 Tr. poriadku predložený dňa 15.04.2015 vyšetrovací spis Okresného riaditeľstva PZ v XXXXX, Odboru kriminálnej polície sp.zn. XXXXX spolu s návrhom na zastavenie trestného stíhania podľa § 215 ods. 1 písm. h/ Tr. poriadku s poukázaním na § 86 ods. 1 písm. e/ Tr. zákona.        

	Preskúmaním na vec sa vzťahujúceho vyšetrovacieho spisu bolo zistené, že sú splnené podmienky na postup prokurátora podľa ustanovenia § 215 ods. 1 písm. h/ Tr. poriadku s poukázaním na § 86 ods. 1 písm. e/ Tr. zákona, pretože obvinený XXXXX dlžné poistné  za mesiace január 2014, február 2014 a marec 2014 v celkovej výške 2 771,71 eur dodatočne uhradil XXXXX dňa 10.03.2015 a dňa 01.04.2015, čo je zrejmé z výpovede svedkyne XXXXX, splnomocnenej zástupkyne poškodeného - XXXXX XXXXX, ako aj z príjmových pokladničných dokladov č. XXXXX zo dňa 10.03.2015 na sumu 500 eur a č. XXXXX zo dňa 01.04.2015 na sumu 2 280 eur, vystavených XXXXX, ktoré predložil vyšetrovateľovi obvinený XXXXX, fotokópia ktorých tvorí súčasť vyšetrovacieho spisu.

Rovnako nebolo zistené, aby obvinený XXXXX bol v predchádzajúcich dvadsiatich  štyroch mesiacoch za obdobný čin postihnutý,  resp. aby bolo trestné stíhanie voči jeho osobe za obdobný čin zastavené z dôvodu zániku trestnosti.

V zmysle ustanovenia § 215 ods. 1 písm. h/ Tr. poriadku prokurátor zastaví trestné stíhanie, ak zanikla trestnosť činu.

V zmysle ustanovenia § 86 ods. 1 písm. e/ Tr. zákona o účinnej ľútosti, trestnosť trestného činu zaniká aj vtedy, ak ide o trestný čin skrátenia dane a poistného podľa § 276, neodvedenia dane a poistného podľa § 277 alebo nezaplatenia dane a poistného podľa § 278, ak splatná daň a jej príslušenstvo alebo poistné boli dodatočne zaplatené najneskôr v nasledujúci deň po dni, keď sa páchateľ po skončení jeho vyšetrovania mohol oboznámiť s jeho výsledkami.

V zmysle ustanovenia § 86 ods. 2 Tr. zákona trestnosť trestného činu podľa odseku 1  písm. e/ nezaniká, ak ide o páchateľa, ktorý bol za obdobný čin v predchádzajúcich dvadsiatich štyroch mesiacoch postihnutý, alebo ak trestné stíhanie páchateľa za obdobný čin bolo v predchádzajúcich dvadsiatich štyroch mesiacoch zastavené z dôvodu zániku trestnosti trestného činu podľa odseku 1.

Vzhľadom na vyššie citované ustanovenia a na to, že obvinený XXXXX ešte pred skončením skráteného vyšetrovania dodatočne zaplatil dlžné poistné za obdobie, za ktoré mu bolo vznesené obvinenie, bolo potrebné rozhodnúť tak, ako je uvedené vo výrokovej časti tohto uznesenia.

Poučenie:
	Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. 

	Sťažnosť má odkladný účinok.

JUDr. Alena Džmurová
prokurátorka